Eskom sê oor beurtkrag vir die weekArgieffoto (Foto: Tom/Pixabay) Die kragvoorsiener het Sondag die beurtkrag-vooruitsig vir die week bekendgemaak. Fase 4-beurtkrag sal van Sondagmiddag om 16:00 geld tot Dinsdagoggend om 05:00. Daarna sal beurtkragfase 3 tot 16:00 ingestel word. Fase 4-beurtkrag geld weer van Dinsdagmiddag om 16:00 tot Woensdagoggend om 05:00. Hierdie patroon van fase 3 en 4 al om die beurt sal tot verdere kennisgewing geld. ŉ Verdere kennisgewing sal gepubliseer word sodra beduidende veranderinge plaasvind. Die kragvoorsiener sê ŉ kragopwekkingseenheid elk by Camden, Duvha, Majuba en twee eenhede by Kriel-kragstasie het meganiese probleme ondervind en is afgeskakel vir herstelwerk. Die aanskakeling van ŉ kragopwekkingseenheid elk by Hendrina, Medupi en Tutka-kragstasies is vertraag. Herstelwerk aan die beskadigde torings van Cahora Bassa neem ook langer as aanvanklik verwag is. ŉ Kragopwekkingseenheid elk is by Duvha en Kriel-kragstasies aangeskakel. Eskom staan tans 17 340 MW af aan kragopwekkingskapasiteit en 5 654 MW is buite diens vir beplande instandhouding. Suid-Afrikaners word versoek om spaarsamig elektrisiteit te verbruik om druk op die kragstelsel te help verlig.